

**REPUBLIKA HRVATSKA**

**KRAPINSKO-ZAGORSKA ŽUPANIJA**

 **GRAD PREGRADA**

 **GRADONAČELNIK**

# Klasa: 320-01/18-01/24

**Urbroj: 2214/01-02-18-6**

**Pregrada, 30.05.2018.**

 Na temelju članka 7. Programa potpora poljoprivredi na području Grada Pregrade za 2018. godinu („Službeni glasnik Krapinsko – zagorske županije“ br. 15/18), Gradonačelnik Grada Pregrade

Objavljuje

 **JAVNI POZIV**

za podnošenje zahtjeva za dodjelu nepovratnih financijskih sredstava za mjeru Programa potpora poljoprivredi na području Grada Pregrade za 2018. godinu

**1)PREDMET JAVNOG POZIVA**

Predmet javnog poziva je dodjela nepovratnih financijskih sredstava iz Proračuna Grada Pregrade za provedbu Programa potpora poljoprivredi na području Grada Pregrade za 2018. godinu (u nastavku Program potpora), s ciljem unapređenja poljoprivrede na području Grada Pregrade.

**2)KORISNICI SREDSTAVA**

Korisnici sredstava su poljoprivredna gospodarstva upisana u Upisnik poljoprivrednih gospodarstva, koja imaju sjedište odnosno prebivalište i čija se proizvodnja odvija na području Grada Pregrade. Poljoprivredna gospodarstva obuhvaćaju slijedeće subjekte u poljoprivrednoj proizvodnji: obiteljska poljoprivredna gospodarstva, obrti, trgovačka društva i zadruge registrirane za obavljanje poljoprivredne djelatnosti.

**3) MJERE POTPORE**

**MJERA 1.**

 Korisnici sredstava potpore su poljoprivredna gospodarstva upisana u Jedinstveni registar domaćih životinja.

a) Potpora se odobrava i isplaćuje korisniku sredstava potpore za umjetno osjemenjivanje koje vrši ovlaštena Veterinarska stanica ili poljoprivrednom gospodarstvu koji ima osposobljenu osobu za umjetno osjemenjivanje krava plotkinja i krmača/nazimica u iznosu od 50% od ukupne cijene navedene usluge temeljem ispostavljenog računa po obavljenom umjetnom osjemenjivanju uz obvezu dostave preslike računa i zahtjeva za potporom.

Vlasnici koji su završili tečaj za umjetno osjemenjivanje životinja i sami vrše umjetno osjemenjivanje životinja ostvaruju subvenciju za dvije doze po plotkinji godišnje, a uz obrazac zahtjeva koji podnose Upravnom odjelu za financije i gospodarstvo grada Pregrade moraju dostaviti presliku potvrde da su završili tečaj za umjetno osjemenjivanje, potvrdu nadležne ustanove o broju plotkinja, presliku reprodukcijske kartice osjemenjene životinje i račun za sjeme. Potpora se dodjeljuje za trošak jednog osjemenjivanja po plotkinji.

b) Potpora se odobrava i isplaćuje korisniku sredstava potpore za nabavu rasplodnog stada u govedarstvu po dostavljenom zahtjevu i računu za nabavu goveda i to za:

- junice starije od 2 godine (1 ili više) u iznosu od 50 % po računu/ po grlu,

- mliječne krave (1 ili više) u iznosu od 50% po računu/ po grlu.

c) Potpora se odobrava i isplaćuje korisniku sredstava potpore za nabavu rasplodnog stada u svinjogojstvu u iznosu 50% po računu/po grlu te dostavljenom zahtjevu i računu za nabavu rasplodnih krmača/nazimica za nabavu najmanje za 2 komada ili više.

 d) Potpora se odobrava i isplaćuje korisniku sredstava potpore za nabavu rasplodnog stada u ovčarstvu i kozarstvu po dostavljenom zahtjevu i računu i to za:

* rasplodne ovce ( za minimalno 22 komada ili više) u iznosu od 50% po računu/po grlu,
* rasplodne koze ( za minimalno 7 komada ili više) u iznosu od 50% po računu/ po grlu.

**MJERA 2.**

Korisnici sredstava potpore su poljoprivredna gospodarstva upisana u Jedinstveni registar domaćih životinja.

a) Potpora se odobrava i isplaćuje korisniku sredstava potpore za nabavu kokoši nesilica u iznosu od 50 % po računu/ po komadu te dostavljenom zahtjevu i računu za kokoši nesilice (minimalno 150 komada ili više).

b) Potpora se odobrava i isplaćuje korisniku sredstava potpore za nabavu purana u iznosu od 50% po računu/ po komadu te dostavljenom zahtjevu i računu za purane (minimalno 150 komada ili više).

**MJERA 3.**

Korisnici sredstava potpore su poljoprivredna gospodarstva upisana u Upisnik poljoprivrednog gospodarstva i to za:

a) za jezgričavo voće (jabuka, kruška, dinja) u iznosu od 50% po računu/ za površinu od minimalno 0,50 ha,

b) za koštićavo voće (marelica, šljiva, trešnja, breskva i sl) u iznosu od 50% po računu/ za površinu od minimalno 0,50 ha,

c)za bobičasto voće (malina, kupina, ribizl, borovnica) u iznosu od 50% po računu/ za površinu od minimalno 0,30 ha,

d) za lupinasto voće (orah, lješnjak, kesten) u iznosu od 50% po računu/ za površinu od minimalno 1,00 ha,

e) za sadnice za ostalo voće (osim agruma) u iznosu od 50% po računu/ za površinu od minimalno 0,50 ha,

f) za nabavu loznih cijepova za proizvodnju kvalitetnih (sa ZOI) i ostala vina (bez ZOI) u iznosu od 50% po računu/za površinu od minimalno 0,25 ha.

Korisnik potpore je dužan ostati unutar poljoprivrednog gospodarstva, a poljoprivredno gospodarstvo mora biti upisano u Upisnik poljoprivrednog gospodarstva i aktivno se baviti poljoprivrednom proizvodnjom najmanje 2 godine nakon isplate potpore, odnosno nabave rasplodnog stada u govedarstvu, svinjogojstvu, ovčarstvu, kozarstvu, nabave peradi (kokoši nesilica i purana) te nabave višegodišnjih sadnica.

 Poljoprivredno gospodarstvo u trenutku podnošenja zahtjeva za sve potpore navedene u Mjeri 1, (osim pod točkom 1.a umjetno osjemenjivanje krava plotkinja i krmača/nazimica), Mjeri 2. i Mjeri 3. mora pripadati ekonomskoj veličini iskazanoj u ukupnom standardu ekonomskom rezultatu poljoprivrednog gospodarstva do 7.000,00 eura.

Lokacija ulaganja mora biti na području Grada Pregrade.

Jedan korisnik može ostvariti potporu u iznosu najviše do 15.000,00 kuna godišnje.

**4) POTREBITA DOKUMENTACIJA**

Podnositelj zahtjeva za dodjelu nepovratnih financijskih sredstava temeljem Programa potpore obvezno dostavlja sljedeću dokumentaciju:

* ispunjen obrazac zahtjeva – Prilog 1 – za mjeru koju se zahtjev podnosi,
* preslika rješenja o upisu u Upisnik PG-a,
* dokumentirani izdaci za koje se traži potpora: preslika računa ili druge vjerodostojne dokumentacije ovisno o uvjetima za svaku pojedinu mjeru,
* dokaz o upisu u Jedinstveni registar domaćih životinja,
* izjava o statusu podnositelja u Registru poreznih obveznika – Prilog 2.,
* popunjena izjava o korištenim potporama male vrijednosti – Prilog 3.,
* izjava o suglasnosti za korištenje osobnih podataka – Prilog 4.,
* potvrda Savjetodavne službe, Ispostave u Pregradi o ekonomskoj veličini poljoprivrednog gospodarstva ovisno o mjeri za koju se dodjeljuje potpora,
* potvrdu da nema nepodmirenih financijskih obveza prema Gradu Pregradi (pribavlja Grad).

Po potrebi, Upravni odjel za financije i gospodarstvo, može zatražiti dodatnu dokumentaciju i obrazloženje.

**5) ODLUKA O DODJELI SREDSTAVA**

Dopuštenost potpore sukladno Programu potpora ocjenjuje Povjerenstvo koje osniva Gradonačelnik Grada Pregrade.

Na prijedlog povjerenstva, sa korisnicima potpore koji udovoljavaju uvjetima Programa potpora, Gradonačelnik Grada Pregrade donosi Odluku o dodjeli sredstava.

**6) NAČIN I ROK ZA PODNOŠENJE ZAHTJEVA**

Program potpora poljoprivredi na području Grada Pregrade za 2018. godinu te obrasci zahtjeva nalaze se na web stranici Grada Pregrade ([www.pregrada.hr](http://www.pregrada.hr)) i oglasnoj ploči. Obrasci zahtjeva za dodjelu potpora mogu se preuzeti i u Upravnom odjelu za financije i gospodarstvo Grada Pregrade.

Zahtjevi se podnose u zatvorenim kuvertama neposredno u pisarnici Grada Pregrade ili preporučenom pošiljkom na adresu:

**GRAD PREGRADA**

**Upravni odjel za financije i gospodarstvo Grada Pregrade**

**Josipa Karla Tuškana br. 2**

**49218 PREGRADA**

**s naznakom „Program potpora poljoprivredi – Mjera (obavezno navesti mjeru za koju se zahtjev podnosi) – NE OTVARATI“.**

Rok za podnošenje zahtjeva je do iskorištenja osiguranih sredstava u Proračunu Grada Pregrade, a najkasnije do **15. prosinca 2018. godine.**

Zahtjevi se rješavaju prema redoslijedu zaprimanja. Nepotpuni zahtjevi neće se razmatrati.

 **GRADONAČELNIK**

 **Marko Vešligaj, dipl.oec.**